Žiadosť o financovanie z ISPA pre projekt
“Dostavba ČOV Poprad – Matejovce“

Projekt „Dostavba ČOV Poprad – Matejovce” bol vypracovaný v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bol schválený Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedovi vlády pre európsku integráciu, ľudské práva a menšiny - Národnému koordinátorovi ISPA dňa 29. mája 2003.

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti je štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 

Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR spolu s konečným príjemcom pomoci. 

Konečným príjemcom pomoci je Podtatranská vodárenská spoločnosť, a. s. Poprad.

Projektom dotknutá oblasť zahŕňa mesto Poprad a obce v priľahlom regióne s celkovým počtom 103 635 obyvateľov. 

Základným cieľom celého projektu je zníženie zaťaženia životného prostredia popradského regiónu, zlepšenie environmentálnej situácie v regióne v  blízkosti Tatranského národného parku a podpora ekonomického rozvoja regiónu. 

Celkový projekt je koncipovaný ako súbor prác, ktorý zvýši efektívnosť a účelnosť zariadení upravujúcich splaškové a dažďové vody v mestách Poprad a Svit, v aglomerácii tvorenej obcami Smokovce (Dolný Smokovec, Horný Smokovec, Nový Smokovec, Starý Smokovec), Pekná Vyhliadka, Pod Lesom, Nová Lesná, Mlynica, Spišská Teplica, Spišská Sobota, Veľká, Stráže pod Tatrami, Matejovce, Lučivná, Štrba, Tatranská Štrba a Veľká Lomnica, umožní dokončenie a modernizáciu ČOV Poprad - Matejovce. 
 
Navrhovaný projekt je rozdelený do viacerých investičných etáp, ktoré zabezpečia dosiahnutie vyššie uvedených cieľov:

1.	napojenie hlavného kanalizačného zberača (24 m), na ktorý budú napojené obce Podskalka, Svit, Spišská Teplica, Spišská Sobota a Matejovce, na ČOV Poprad –Matejovce 
2.	napojenie hlavného kanalizačného zberača (57 m) z ČOV Nová Lesná na ČOV Poprad – Matejovce 
3.	napojenie tlakového potrubia z obce Veľká Lomnica (2,4 km) na ČOV Poprad – Matejovce  a vybudovanie dvoch prečerpávacích staníc
4.	výstavba kanalizačných sietí v obciach Tatranská Štrba, Štrba a Lučivná a ich napojenie na ČOV Poprad – Matejovce - v celkovej dĺžke 9,1 km
5.	spojenie hlavného kanalizačného zberača Lučivná – Svit a kanalizačnej siete vo Svite v oblasti Chemosvitu - v celkovej dĺžke 2,5 km

Realizácia projektu prispeje k uplatňovaniu nasledovných smerníc Európskej únie:

•	91/271/EEC o čistení mestských odpadových vôd 
•	2000/60/EEC rámcová smernica o vodách
•	75/440/EEC o kvalite povrchovej vody určenej na odber pitnej vody
•	86/278/EEC o využití kalov z kanalizácií v poľnohospodárstve
•	78/689/EEC o kvalite vody pre sladkovodné ryby
•	76/160/EEC o kvalite vody určenej na kúpanie

Vzhľadom na uvedené investičné aktivity sú jednotlivé finančné objemy nasledovné:

Celkové rozpočtové náklady projektu 				  32 961 000 €
Oprávnené náklady pre určenie výšky grantu ISPA		  19 501 000 €
Požadovaný grant z ISPA						  11 700 000 €
Národné spolufinancovanie (štátny rozpočet) 			    4 875 000 €
Národné spolufinancovanie (konečný príjemca)		    2 926 000 €

Požadovaný grant ISPA predstavuje 60 % oprávnených nákladov na zrealizovanie projektu.

Výška spolufinancovania bola určená na základe ekonomickej a finančnej analýzy a v súlade s pokynmi pre hospodárenie s ISPA (uznesenie vlády č. 1114/2001). 

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo je vnútorná miera finančnej návratnosti celého projektu 6,5 %.

Začiatok prác je plánovaný na  január 2004, ukončenie sa plánuje v decembri 2006.

Počas fázy výstavby projektu bude priamo vytvorených 100 – 120 pracovných miest a nepriamo 40 – 50 pracovných miest v očakávanej dĺžke trvania 24 mesiacov. Po ukončení fázy výstavby projektu bude priamo vytvorených 15 – 20 miest. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.